**Električková doprava v Košiciach** je spolu s bratislavskou električkovou dopravou jediný systém tohto druhu mestskej dopravy na Slovensku. Električková sieť má dĺžku 34 km, rozchod koľají je štandardný 1 435 mm. Špecifikom miestnej prevádzky je mimomestská električková rýchlodráha, spájajúca mesto so železiarenským priemyselným komplexom U. S. Steel v dĺžke 13 km. S ôsmimi vnútromestskými a ôsmimi železiarenskými linkami sa električková doprava podieľa jednou štvrtinou na prepravných výkonoch mestskej hromadnej dopravy v Košiciach.

Dejiny
------

### 1891 – 1948

Trojvozňový vlak mestskej dráhy s parným rušňom pri továrni na poľnohospodárske stroje v Čermeli
V Košiciach v roku 1913 zahajovali dopravu električky vyrobené v Győre
Košice sú mestom s prvou prevádzkou mestskej dopravy na území dnešného Slovenska. Uhorské ministerstvo obchodu povolilo výstavbu mestskej pouličnej železnice pre osobnú a nákladnú dopravu budapeštianskemu inžinierovi Štefanovi Popperovi. 14. novembra 1891 bol sprevádzkovaný prvý úsek konskej železnice zo železničnej stanice cez Hlavnú ulicu po hospodársku školu (dnes Poliklinika Sever). O rok predĺžili trať do rekreačnej oblasti Čermeľ po reštauráciu Baránok (trať zrušená v roku 1972). Prevádzkovateľom bol dopravný podnik s názvom *Košické pouličné dráhy (Kassai közúti vasút)*. Prepravca okrem osobnej dopravy zabezpečoval aj rozvoz nákladu zo železničnej stanice do podnikov ležiacich pozdĺž mestskej trate, ku ktorým boli vystavané koľajové vlečky. Podnik vlastnil 15 osobných a jeden nákladný vozeň. Medzi rokmi 1895 a 1913 zaradil do premávky i sedem parných rušňov. Duálna prevádzka konskej i parnej trakcie sa ukázala ako nerentabilná a až do elektrifikácie celej siete zostali Košice v rokoch 1909 – 1913 bez mestskej dopravy.

Miestnu dráhu nechalo mesto elektrifikovať berlínskou firmou *Gesselschaft für Bau und Betrieb von Eisenbahnen, Henning Hartwich & Co*. Tá spustila prevádzku električky až tesne pred prvou svetovou vojnou v roku 1913, kedy bola vybudovaná aj vozovňa električiek pri železničnej stanici. Dodaných bolo 18 električiek typu B z vagónky v Győre, päť vlečných uzavretých a päť vlečných otvorených letných vozňov. Trate na uliciach Masarykovej, Bencúrovej, Floriánskej (k pivovaru) a Moldavskej (k teheľni) sa využívali iba pre nákladnú dopravu. Do rozpadu Uhorska sa podarilo sprevádzkovať vnútorný mestský okruh (dnešná Štúrova, Kuzmányho, Masarykova a Bencúrova) ako aj trať k *Franckovej továrni* a verejnému cintorínu (1915). Mestská osobná doprava tak bola zabezpečovaná na troch linkách (podľa dnešných názvov):

* 1. *Železničná stanica – Hlavná – Komenského – Čermeľ*
* 2. *Námestie osloboditeľov – Južná trieda – verejný cintorín*
* 3. *Železničná stanica – Kuzmányho – Námestie Maratónu mieru - Hlavná - železničná stanica*

Po vzniku prvej Československej republiky prešla prevádza električiek pod viedenskú firmu *Vereinigte Elektrische Gesselschaft*. V roku 1920 značne poklesol dopyt po využívaní električkovej dopravy vzhľadom na 150% nárast cien za prepravu. Napriek tomu v roku 1924 inicioval generál Československej armády a veliteľ košickej divízie Radola Gajda výstavbu električkovej trate s linkou č. 4 ku Gajdovým kúpeľom (dnes Anička, trať zrušená v roku 1968). Po veľkej hospodárskej kríze prepravca odmietol ďalej investovať do chátrajúcej dopravnej infraštruktúry, preto podnik v roku 1936 odkúpilo mesto Košice.

Po opätovnom pripojení Košíc k Maďarsku (v rokoch 1938 - 1945) sa realizovalo niekoľko zásadných zmien v linkovom vedení, pričom podnik prvýkrát pristúpil k zdvojkoľajeniu niektorých vyťažených úsekov v centre mesta. V roku 1939 bola zavedená linka č. 5 i po východnom mestskom okruhu (dnešná Masarykova a Bencúrova) a v roku 1942 linka č. 6 ku tehelni (dnes Moldavská). Od roku 1941 linkové vedenie reflektovalo zmeny v urbánnej štruktúre mesta, pričom najzaťaženejší prepravný ťah v severojužnom smere z Komenského po verejný cintorín bol obslúžený jednou linkou bez prestupu (najprv linka č. 1 z Čermeľa, neskôr 2 alebo 4 od Gajdových kúpeľov).

Na sklonku druhej svetovej vojny na prelome rokov 1944/1945 došlo k poškodeniu tratí, trolejového vedenia a vozovne a k odvlečeniu desiatich električiek do Nemecka. Po oslobodení v roku 1945 bola prevádzka obnovená za pomoci dodávky až 48 vyradených pražských električiek Ringhoffer, ktoré boli vyrobené vo firme *František Ringhoffer Smíchov* v rokoch 1905 - 1909. Niektoré z nich poslúžili na výrobu desiatich vlastných vozidiel miestnej produkcie, ktoré boli vyrobené v rokoch 1948 – 1952 (vyradené do roku 1968). Linkové vedenie od roku 1946 definitívne ustálilo vedenie najvyťaženejšej linky č. 1 v severojužnom smere (Čermeľ - verejný cintorín). Spojenie severnej časti mesta so železničnou stanicou zabezpečovala odvtedy linka č. 2 a prevádzka na vnútornom mestskom okruhu pripadla linke č. 3.

### 1948 – 1989

Električka T2 na Komenského ulici
Súprava električiek T3 pred Dómom svätej Alžbety, 70. roky 20. storočia
Fotografia Hlavnej ulice s plnou prevádzkou električkovej dopravy, ktorá bola po roku 1986 v pešej zóne zrušená bez náhrady
Schéma siete mestskej dopravy v roku 1981
V súvislosti s industrializáciou a urbanizáciou Košíc ako socialistickej metropoly východného Slovenska sa postupne zlepšovala infraštruktúra električkovej dopravy ako rozhodujúcej trakcie pri zabezpečovaní prepravy obyvateľstva zo sídliskových štvrtí do novovybudovaných priemyselných areálov. Okrem zdvojkoľajenia niektorých starších úsekov pribudla trať do mestskej časti Barca (1952), na sídlisko Solovjevova (1959, dnes trať ku Botanickej záhrade) a predĺženie jednokoľajnej trate z Aničky do Ťahanoviec (1960, zrušená však už po piatich rokoch prevádzky). Starý vozidlový park postupne obmieňali jednosmerné štvornápravové električky koncepcie T (T1 v rokoch 1956 – 1957 spolu 11 kusov, T2 v rokoch 1958 – 1962 spolu 32 kusov a T3 v rokoch 1963 – 1989 spolu 192 kusov).

V roku 1960 električky zabezpečovali dopravu na siedmich linkách:

* 1. *Havlíčkova – Barca*
* 2. *Havlíčkova – Železničná stanica*
* 3. *Železničná stanica – Kuzmányho – Železničná stanica*
* 4. *Čermeľ – Barca*
* 5. *Havlíčkova – Ťahanovce*
* 6. *Železničná stanica – Moldavská*
* 7. *Námestie Maratónu mieru – Solovjevova (Botanická záhrada)*

V roku 1964 bola spustená do prevádzky rýchlodrážna trať do Východoslovenských železiarní (dnes U. S. Steel Košice) cez sídlisko Terasa po Triede SNP v dĺžke 13 km. Plánovaná odbočka z rýchlodráhy do satelitného železiarenskeho mesta Šaca sa však nerealizovala. Súčasne došlo k zrušeniu nákladnej električkovej dopravy a k vybudovaniu dnešnej vozovne na Bardejovskej ulici. Na rýchlodráhe do hutníckeho kombinátu VSŽ boli od roku 1979 prevádzkované trojvozidlové súpravy T3, čo bolo na území Československa raritou. Takto zostavené vlaky mali dĺžku takmer 45 metrov.

V roku 1978 došlo k najväčšej tragédii v dejinách mestskej hromadnej dopravy na Slovensku. Pri neubrzdení schádzajúcej električky na linke 6 zo sídliska Terasa na zastávku Amfiteáter prišlo o život deväť ľudí a niekoľko desiatok skončilo s ťažkými zraneniami.

Výstavbou rýchlodráhy sa predurčil celkový veľkokapacitný charakter mestskej siete, ktorá sa vyznačovala vedením tratí na husto obývané sídliská Terasa (1964 – 1966) a Nad jazerom (1983). Zároveň sa rušili jednokoľajné spojenia do Ťahanoviec (1965) a Čermeľa (1972), ktoré mali rekreačný charakter, a kde nezachádzali železiarenské linky „R". Okrem týchto menej využitých úsekov bola premávka zastavená aj na okružnej linke 3 (1968), čo v konečnom dôsledku viedlo k poklesu vnútromestských liniek zo siedmich na štyri. V 70. a 80. rokoch už väčšinu novovzniknutých prepravných vzťahov zabezpečovali autobusy a na kopcovité sídliská Dargovských hrdinov a KVP sa počítalo so zavedením trolejbusovej trakcie (prevádzkovaná v rokoch 1993 – 2015). Električky prestali premávať i po Hlavnej ulici z dôvodu rekonštrukcie Dómu svätej Alžbety a Štátneho divadla. Náhradou za túto kľúčovú košickú dopravnú os bola obnova električkovej trate po paralelnej Kuzmányho ulici v roku 1986. Posledná dosiaľ vybudovaná košická električková trať po Alejovej ulici z roku 1989 výrazne skrátila spojenie medzi západnou a južnou časťou mesta. V tomto roku dosiahla električková doprava v Košiciach svoje maximum s nasledujúcimi linkami:

* 1. *Havlíčkova – Kuzmányho – Nad jazerom*
* 2. *Havlíčkova – Kuzmányho – Železničná stanica*
* 3. *Železničná stanica – Nad jazerom*
* 4. *Havlíčkova – Kuzmányho – Barca*
* 5. *Amfiteáter – Trieda SNP – Námestie osloboditeľov – Nad jazerom*
* 6. *Železničná stanica – Trieda SNP – Námestie Maratónu mieru*
* 7. *Botanická záhrada – Kuzmányho – Nad jazerom*
* 8. *Amfiteáter – Alejová – Barca*
* 9. *Havlíčkova – Trieda SNP – Alejová – Nad jazerom*

* R1. *Železničná stanica – VSŽ*
* R2. *Nad jazerom – Alejová - VSŽ*
* R3. *Havlíčkova – Trieda SNP - VSŽ*
* R4. *Botanická záhrada – Trieda SNP - VSŽ*
* R5. *Železničná stanica – VSŽ*
* R6. *Vozovňa Bardejovská – VSŽ*
* R7. *Amfiteáter – Trieda SNP - VSŽ*
* R8. *Ryba – Námestie osloboditeľov - VSŽ*

### 1990 – 2014

Tatra KT8D5 v tradičnom krémovo-červenom nátere v roku 1993 na Námestí osloboditeľov
Po revolúcii 1989 došlo k prevodu dopravného podniku zo štátu na mesto, čo malo vplyv na zmeny v organizácii dopravy a predlžovanie intervalov električkových liniek. Tri z deviatich vnútromestských liniek boli zrušené (linky 1, 5 a 8). Po roku 1990 nevznikla ani jedna nová električková trať, pričom do tých stávajúcich bolo investované iba v najnevyhnutnejšej miere. Prevádzka trojvozidlových súprav bola ukončená z dôvodu vysokých prevádzkových nákladov. Z finančných dôvodov boli niektoré vozne upravené na trvale predné alebo zadné, a to predovšetkým odstránením cúvacej kontrolky z predných vozňov a reflektorov so zrkadlami zo zadných; z kabíny vodiča v niektorých zadných vozidlách bývalo odstraňované množstvo komponentov, čím sa tieto vozidlá stali samostatne nepoužiteľné, resp. iba ako vlečné vozidlá v súpravách.

Po roku 1989 boli do Košíc dodávané vozidlá typu KT8D5 (v rokoch 1986 – 1991 spolu 40 kusov) a T6A5 (v rokoch 1992 – 1993 spolu 30 kusov). Pri znižovaní výkonov električkovej dopravy sa však 40 dodaných článkových vozidiel KT8 ukázalo nadbytočnými a už od roku 1992 boli niektoré z nich odpredávané do Miškolca (Maďarsko, 10 kusov), Strausbergu (Nemecko, 3 kusy) a Sarajeva (Bosna a Hercegovina, 4 kusy).

Na električkách typu T6A5 boli vymenené automatické hlavy spriahadiel za klasické pražské (zhodné s typom na vozidlách typu T3). Na trvalých súpravách bolo ponechané medzi vozňami automatické spriahadlo, ktoré umožňovalo jazdu iba na jeden pantograf. V rokoch 2003 – 2009 prešlo 8 kusov električiek KT8D5 vložením stredného nízkopodlažného článku rekonštrukciou na typ KT8D5R.N2 a niekoľko električiek T3 bolo taktiež zmodernizovaných (elektronické panely, nový interiér, nový náter), z toho jedna na typ T3Mod, ktorý napokon nebol pre nevyhovujúcu výzbroj, závadu na brzdách a veľmi časté poruchy zaradený do pravidelnej prevádzky.

Zaujímavosťou košickej prevádzky bola jazda súprav T6A5 a KT8D5 s odberom prúdu na zadný zberač (podobne ako donedávna jazdili v Bratislave súpravy typu T6A5) z dôvodu menšieho znečistenia striech vozidiel uhlíkom zo zberačov. Toto riešenie bolo možné aj vďaka tomu, že ovládanie výhybiek sa nevykonávalo pomocou trolejových kontaktov (v Bratislave bolo ale dôvodom tohto typu jazdenia práve blokovanie výhybky). Tento spôsob odberu prúdu sa využíval do roku 2008, keď sa zaviedlo interné nariadenie o odbere prúdu prednými zberačmi. Vozidlá boli po prehliadkach alebo opravách lakované v zeleno-bielom nátere, po roku 2010 v žlto-modrom nátere. V apríli roku 2011 bol do Košíc dodaný prvý kus nízkopodlažnej električky Vario LF.

* Súprava T3 (1993)Súprava T3 (1993)
* Súprava T6 (1993)Súprava T6 (1993)
* KT8 vo vozovniKT8 vo vozovni
* Obratisko VažeckáObratisko Važecká

* T3 pri zastávke AmfiteáterT3 pri zastávke Amfiteáter
* KT8D5R.N2 na Triede SNPKT8D5R.N2 na Triede SNP
* Súprava T6A5 na rýchlodráheSúprava T6A5 na rýchlodráhe
* KT8D5 prechádza povrchovou spojkou Californien na Kuzmányho uliciKT8D5 prechádza povrchovou spojkou Californien na Kuzmányho ulici

Obnova siete 2014 – 2018
------------------------

Električky Vario LF2+ na Námestí osloboditeľov
Časť električkového depa DPMK
Depo v roku 2006
Havarijný stav tratí a zastaranosť vozidlového parku si vynútili rozsiahlu investíciu do električkovej dopravy v Košiciach, financovanú zo štrukturálnych fondov Európskej únie od roku 2014 (Operačný program Doprava - Kohézny fond EÚ). V rokoch 2014 – 2018 bolo dodaných 46 nových, článkových, čiastočne nízkopodlažných električiek Vario LF2+.

### 1. etapa

V rámci prvej etapy sa v rokoch 2014 – 2015 zrekonštruovala centrálna časť košickej mestskej siete na úseku:

* Námestie Maratónu mieru
* Hviezdoslavova
* Kuzmányho
* Štúrova
* Námestie osloboditeľov
* Senný trh
* Staničné námestie

Tento úsek bol rekonštruovaný s parametrami pre výhľadovú premávku vozidiel tram-train, ktoré by zachádzali zo železničnej trate aj na tento vnútromestský okruh zo severu a od juhu (od železničnej stanice). Realizácia tohto zámeru pod názvom *Integrovaná koľajová doprava* (IKD) však bola odložená na neurčito, v dôsledku čoho koľajové napojenia tohto úseku neboli prepojené so železničnou traťou a zostali provizórne zaslepené.

### 2. etapa

Na prvú etapu IKD nadväzovala v roku 2015 druhá etapa pod názvom *Modernizácia električkových uzlov* (MEU), v rámci ktorej sa opravili tieto úseky:

* Ulica Československej armády spolu s križovatkou ulíc Československej armády a Zimná
* obratisko Amfiteáter
* obratisko Havlíčkova
* Bardejovská ulica s križovatkou ulíc Bardejovská a Trieda SNP

### 3. etapa

V rámci tretej etapy (*MET1*) sa v rokoch 2016 – 2018 zrekonštruovali úseky v širšom centre Košíc:

* Štúrova a Moldavská (od Krajského súdu po kruhovú križovatku)
* Kruhový objazd (kruhové križovanie Moldavská, Trieda SNP, Alejová do štyroch smerov)
* Trieda SNP
* Zimná a Boženy Němcovej
* obratisko Botanická záhrada
* Komenského ulica
* VSS, križovatka

Projekt MET1 zahŕňal komplexnú rekonštrukciu električkovej trate vrátane pridania niekoľkých nových zastávok na Komenského a Štúrovej ulici, výstavbu nových meniarní na Havlíčkovej ulici a v areáli DPMK na Bardejovskej ulici. Rekonštrukciou prešla aj meniareň na Popradskej ulici. Trať na Triede SNP je pokrytá umelým trávnikom uloženým na absorpčných rohožiach s funkciou retencie vody.

### Plánované rekonštruckie

V rámci projektu MET2 sa plánuje rekonštrukcia tratí v južnej časti mesta:

* Južná trieda
* Alejová
* VSS, križovatka – Barca
* VSS, križovatka – Nad jazerom – Krásna

Dopravný podnik plánuje aj rekonštrukciu električkovej vozovne na Bardejovskej ulici, v rámci ktorej sa majú vykonať nasledujúce úpravy:

* vybudovanie novej haly ťažkej údržby (prispôsobenej pre nové električky s dĺžkou 22,6 m)
* rekonštrukcia umyvárne električiek
* rekonštrukcia haly denného ošetrenia
* modernizácia a doplnenie koľajových tratí v areáli a napojenie na sieť električkovej trakcie
* rekonštrukcia výpravnej haly a doplnenie zastrešenia nad ďalšími siedmimi koľajami.

* Štúrova ulicaŠtúrova ulica
* Križovatka Štúrovej a Moyzesovej uliceKrižovatka Štúrovej a Moyzesovej ulice
* Ulica Československej armádyUlica Československej armády
* Kuzmányho ulicaKuzmányho ulica
* Kruhová električková križovatka, jediná tohto typu na SlovenskuKruhová električková križovatka, jediná tohto typu na Slovensku

Vozidlový park
--------------

V roku 2020 evidoval Dopravný podnik mesta Košice 111 vozidiel (z toho 95 prevádzkových). Priemerný vek vozidiel bol 17,6 roka a podiel nízkopodlažných vozidiel 56,1% (55 vozidiel). Všetky vozidlá sú umiestnené v jedinej električkovej vozovni na Bardejovskej ulici, ktorá je aj sídlom Dopravného podniku mesta Košice. V marci 2021 DPMK vyhlásil verejnú súťaž na nákup ďalších 30 električiek. Odhadovaná hodnota zákazky bola 79 miliónov eur bez DPH.

| Obrázok | Typ | Modifikácie a podtypy | Počet | Poznámky |
| --- | --- | --- | --- | --- |
|  | **Ringhoffer** | Ringhoffer | 2 | V roku 1963 bola dodaná štvorica električiek z DP hl. m. Prahy, neskôr v roku 1985 boli zakúpené pôvodne služobné električky rovnakého typu z DP hl. m. Prahy. Tieto vozy prešli v rokoch 1948 – 1967 rekonštrukciou, ktorá zmenila vzhľad električky z boku. Ako historické vozidlá sú zachované dva kusy. |
|  | **Tatra T1** | Tatra T1 | 1 | V rokoch 1956 – 1957 bolo spolu dodaných 11 električiek. Po vyraďovaní v roku 1966 ostal len jeden kus, ktorý slúži ako historické vozidlo. |
|  | **Tatra T2** | Tatra T2 | 1 | V rokoch 1958 – 1962 bolo spolu dodaných 11 električiek. Po vyraďovaní v rokoch 1983 – 1990 ostal len jeden kus, ktorý slúži ako historické vozidlo. |
|  | **Tatra T3** | Tatra T3SUCS, Tatra T3Mod | 3 | V rokoch 1963 – 1989 bolo dodaných spolu 192 vozidiel. Po vyraďovaní a odpredávaní v rokoch 2001 – 2017 zostali v Košiciach tri kusy, ktoré slúžia ako historické vozidlá. |
|  | **Tatra KT8D5** | Tatra KT8D5, Tatra KT8D5R.N2 | 19 | V rokoch 1986 – 1991 bolo dodaných spolu 40 kusov. V rokoch 1992 – 2003 bolo 21 vozidiel odpredaných do Miškolca, Sarajeva, Strausbergu, Ostravy a Brna. Z 19 košických vozidiel bolo 8 zmodernizovaných na typ R.N2, nasadzované na linky 6 a 9. |
|  | **Tatra T6A5** | Tatra T6A5 | 29 | V rokoch 1991 – 1992 bolo dodaných spolu 30 vozidiel. Vyradené bolo iba jedno vozidlo. |
|  | **Vario LF** | Vario LFR.S | 1 | Jedno vozidlo zaradené do prevádzky v roku 2011. Od roku 2017 slúži ako tzv. "studená záloha" a v uliciach ju vidno len zriedka. |
|  | **Vario LF2+** | Vario LF2+ | 46 | Nasadzované na všetky linky, okrem linky 5. |
|  |  | **Spolu** | 110 |  |

Linkové vedenie
---------------

Električky sú nosným systémom mestskej dopravy iba v niektorých mestských častiach, čomu zodpovedajú aj intervaly spojov (15 minút v pracovné dni od 6:00 do 17:00, do 20 minút večer a cez víkendy od 6:30 do 22:00, 30 minút cez víkendy od 4:30 do 6:30 a od 22:00 do 23:15 celotýždenne). Monopolne zabezpečujú prepravu iba v smeroch Krásna – Trieda SNP (linka 9) a Havlíčkova – centrum (linky 2 a 4), v ostatných smeroch ako aj na trati do železiarní U. S. Steel im konkurujú frekventované autobusové linky, ktoré sú vo všetkých ostatných úsekoch vedené paralelne alebo takmer súbežne s električkovými linkami.

| Číslo | Trasa |  | Poznámky |
| --- | --- | --- | --- |
| Električkové linky |
|
| **1** | Važecká – Nám. osloboditeľov – Nám. Maratónu mieru – Havlíčkova |  | Interval 10/15/12/20 |
| **2** | Staničné námestie – Námestie osloboditeľov – Hlavná pošta – Námestie Maratónu mieru – Havlíčkova |  | Interval 10/15/12/20 |
| **3** | Staničné námestie – Námestie osloboditeľov – Ryba – Važecká |  | Interval 10/15/12/20 |
| **4** | Havlíčkova – Hlavná pošta – Námestie osloboditeľov – Ryba – Barca |  | Interval 10/15/12/20 |
| **5** | Staničné námestie – Námestie osloboditeľov – OC Optima |  | Premáva len v nedeľu počas školského roka ako návoz študentov na internáty Technickej univerzity |
| **6** | Važecká – Alejová, gymnázium – Magistrát mesta Košice – Amfiteáter – Námestie Maratónu mieru – Havlíčkova |  | Interval 10/15/12/20 |
| **7** | Botanická záhrada – Hlavná pošta – Námestie osloboditeľov – Važecká |  | Interval 10/15/12/20 |
| **9** | Staničné námestie – Námestie osloboditeľov – SOŠ automobilová – Magistrát mesta Košice – Námestie Maratónu mieru |  | Interval 10/15/12/20 |
| **R1** | Staničné námestie – Námestie osloboditeľov – SOŠ automobilová – OC Optima – Vstupný areál U. S. Steel |  | Interval 20/60/20/60 |
| **R2** | Važecká – Železníky, križovatka – OC Optima – Vstupný areál U. S. Steel |  | 11 spojov za deň |
| **R3** | Havlíčkova – Amfiteáter – Magistrát mesta Košice – OC Optima – Vstupný areál U. S. Steel |  | 9 spojov za deň |
| **R4** | Botanická záhrada – Amfiteáter – Magistrát mesta Košice – OC Optima – Vstupný areál U. S. Steel |  | Interval 20 minút v špičke v úseku OC Optima – Botanická záhrada, do U. S. Steel iba 3 spoje za deň |
| **R5** | Ryba – Námestie osloboditeľov – OC Optima – Vstupný areál U. S. Steel |  | 1 ranný spoj za deň |
| **R6** | Dopravný podnik mesta Košice – OC Optima – Vstupný areál U. S. Steel |  | 6 spojov za deň |
| **R7** | Amfiteáter – Magistrát mesta Košice – OC Optima – Vstupný areál U. S. Steel |  | 7 spojov za deň |
| **R8** | Barca – Alejová, gymnázium – OC Optima – Vstupný areál U. S. Steel |  | 1 ranný spoj za deň |
|

Plánované trate
---------------

Podľa dokumentu ***Stratégia rozvoja dopravy a dopravných stavieb mesta Košice*** z roku 2015 a jej aktualizácie z roku 2022 by sa mesto Košice malo usilovať o zvýšenie efektivity električkovej dopravy ako nosného systému verejnej dopravy s obmedzením súbehu kapacitných autobusových liniek.

Do roku **2040** sa navrhujú vybudovať a upraviť tieto trate:

* nová električková trať na letisko
* nová električková trať z Barce smerom k priemyselnému parku Valaliky
* napriamenie trate rýchlodráhy a mosta pri Pereši pre zvýšenie rýchlosti, celková modernizácia zvršku a trolejového vedenia, zabezpečovacieho zariadenie pre prevádzkovanie rýchlosťou nad 65 km/h

Do roku **2045** sa navrhujú realizovať tieto trate:

* Halvíčkova - Anička, trať cez plánovanú mestskú štvrť na Aničke
* trať na Sídlisko Ťahanovce, od Staničného námestia cez Štefánikovu ulicu, od Námestia Maratónu mieru po Masarykovej ulici a cez železničný koridor, mestskú časť Ďžungľa, Magnezitársku ulicu na Americkú triedu
* trať cez Nové mestské centrum

Po roku **2050** sa navrhujú realizovať tieto trate:

* Krásna - Krásna nad Hornádom - Východné mesto
* Pri prachárni - Košická futbalová aréna

Električky majú zohrať rozhodujúcu úlohu pri napojení **Nového mestského centra Košíc** na súčasnú urbánnu štruktúru vnútorného mesta. Podľa víťazného urbanistického návrhu na Nové mestské centrum sa počíta s vedením dvoch paralelných električkových tratí v tejto novej mestskej štvrti, a to pozdĺž železničnej trate a pozdĺž koryta Hornádu s troma vzájomnými prepojeniami cez rieku Hornád. Tieto nové trate majú byť prepojené so súčasnou sieťou troma spojkami:

* od Staničného námestia tunelom ku korytu Hornádu
* od Námestia Maratónu mieru cez Masarykovu ulicu tunelom ku korytu Hornádu
* od Polikliniky Sever cez Ulicu Slovenskej jednoty a Alvinczyho ulicu nadjazdom na Rampovú ulicu s pokračovaním na Sídlisko Ťahanovce

Referencie
----------

1. 1 2  imhd.sk. *Súčasný evidenčný stav vozidiel* [online]. Košice: imhd.sk, [cit. 2020-12-28]. Dostupné online.
2. ↑  imhd.sk. *História MHD v Košiciach: Počiatky a konce konskej a parnej sily v doprave (1881 - 1909)* [online]. Košice: imhd.sk, 2013-11-14, [cit. 2020-12-28]. Dostupné online.
3. ↑  imhd.sk. *História MHD v Košiciach: Na počiatku električky (1909 - 1918)* [online]. Košice: imhd.sk, 2013-11-14, [cit. 2020-12-28]. Dostupné online.
4. ↑  imhd.sk. *História MHD v Košiciach: Medzivojnové roky (1919 - 1936)* [online]. Košice: imhd.sk, 2016-11-25, [cit. 2020-12-28]. Dostupné online.
5. ↑  imhd.sk. *História MHD v Košiciach: Električka v rukách mesta (1937 - 1944)* [online]. Košice: imhd.sk, 2013-11-14, [cit. 2020-12-28]. Dostupné online.
6. 1 2  imhd.sk. *História MHD v Košiciach: Obnova dopravy a príchod socializmu (1945 - 1955)* [online]. Košice: imhd.sk, 2013-11-14, [cit. 2020-12-28]. Dostupné online.
7. 1 2  imhd.sk. *História MHD v Košiciach: Električková revolúcia (1956 - 1969)* [online]. Košice: imhd.sk, 2013-11-14, [cit. 2020-12-28]. Dostupné online.
8. ↑  NOVOTNÁ, Anna. Od najväčšej dopravnej tragédie v Košiciach uplynie 40 rokov. *SME* (Bratislava: Petit Press), 2018-10-28. Dostupné online [cit. 2020-12-28]. ISSN 1335-4418.
9. ↑  imhd.sk. *História MHD v Košiciach: Ropná kríza a obrodenie elektrickej trakcie (1980 - 1989)* [online]. Košice: imhd.sk, 2013-11-14, [cit. 2020-12-28]. Dostupné online.
10. ↑  imhd.sk. *História MHD v Košiciach: Stagnácia dopravy (1990 - 1999)* [online]. Košice: imhd.sk, 2013-11-14, [cit. 2020-12-28]. Dostupné online.
11. ↑  imhd.sk. *História MHD v Košiciach: Po zavedení prestupnej tarify (2008 - 2013)* [online]. Košice: imhd.sk, 2013-11-14, [cit. 2020-12-28]. Dostupné online.
12. 1 2   *Integrovaná koľajová doprava* [online]. Košice: imhd.sk, 2016-11-26, [cit. 2018-09-30]. Dostupné online.
13. ↑   *Modernizácia električkových uzlov* [online]. Košice: imhd.sk, 2016-11-26, [cit. 2018-09-30]. Dostupné online.
14. 1 2   *Modernizácia električkových tratí, 1. etapa* [online]. Košice: imhd.sk, 2016-11-26, rev. 2019-08-13, [cit. 2020-12-28]. Dostupné online.
15. ↑   *Modernizácia električkových tratí, 2. etapa* [online]. Košice: imhd.sk, 2016-11-26, rev. 2019-09-11, [cit. 2020-12-28]. Dostupné online.
16. ↑  TASR. Dopravný podnik mesta Košice plánuje nakúpiť 30 električiek. *SME* (Bratislava: Petit Press), 2021-03-04. Dostupné online [cit. 2021-03-04]. ISSN 1335-4418.
17. ↑  imhd.sk. *Vozidlá › Električky › Ringhoffer #1 - 39* [online]. Košice: imhd.sk, [cit. 2020-12-28]. Dostupné online.
18. ↑  imhd.sk. *Vozidlá › Električky › ČKD Tatra T1* [online]. Košice: imhd.sk, [cit. 2020-12-28]. Dostupné online.
19. ↑  imhd.sk. *Vozidlá › Električky › ČKD Tatra T2* [online]. Košice: imhd.sk, [cit. 2020-12-28]. Dostupné online.
20. ↑  imhd.sk. *Vozidlá › Električky › ČKD Tatra T3* [online]. Košice: imhd.sk, [cit. 2020-12-28]. Dostupné online.
21. ↑  imhd.sk. *Vozidlá › Električky › ČKD Tatra KT8* [online]. Košice: imhd.sk, [cit. 2020-12-28]. Dostupné online.
22. ↑  imhd.sk. *Vozidlá › Električky › ČKD Tatra T6* [online]. Košice: imhd.sk, [cit. 2020-12-28]. Dostupné online.
23. ↑  imhd.sk. *Vozidlá › Električky › Pragoimex VarioLF* [online]. Košice: imhd.sk, [cit. 2020-12-28]. Dostupné online.
24. ↑  imhd.sk. *Vozidlá › Električky › TWT / Pragoimex VarioLF2+* [online]. Košice: imhd.sk, [cit. 2020-12-28]. Dostupné online.
25. ↑   *Stratégia rozvoja dopravy a dopravných stavieb mesta Košice, Aktualizácia dokumentu* [online]. Bratislava: enviroportal.sk, 2022, [cit. 2022-07-30]. Dostupné online.
26. ↑   *Nové srdce Košíc pri Hornáde spoznalo svoju podobu* [online]. Košice: kosice.sk, 2022, [cit. 2022-07-30]. Dostupné online.

Pozri aj
--------

* Košická rýchlodráha
* Autobusová doprava v Košiciach
* Trolejbusová doprava v Košiciach
* Dopravný podnik mesta Košice

Iné projekty
------------

Commons
* Spolupracuj na Commons Commons ponúka multimediálne súbory na tému **Električková doprava v Košiciach**

Zdroje
------


|  |  |
| --- | --- |
| Portal | Košický portál |

* Imhd.sk - detailné informácie o dejinách a súčasnosti električkovej dopravy v Košiciach
* *90 rokov mestskej hromadnej dopravy v Košiciach*. Košice : Východoslovenské vydavateľstvo, 1980. 232 s.
* *100 rokov mestskej hromadnej dopravy v Košiciach*. Košice : Východoslovenské vydavateľstvo, 1991. 168 s. ISBN 80-234-0066-5.
* LOSOS, Ludvík. *Atlas tramvají*. Praha : Nadas, 1981. 398 s.
* *Malý atlas městské dopravy 2002*. Praha : Gradis Bohemia, 2002. 288 s. ISBN 80-902791-5-5.
* TATRANSKÝ, Adam. *Košické koľaje 1891 - 2004*. Brno, 2004. 92 s. ISBN 80-239-3979-3.
* TATRANSKÝ, Adam. *Storočnica košických električiek 1913 - 2013*. Brno, 2013. 232 s. ISBN 978-80-260-4365-2.

| * z
* d
* u
Mestská hromadná doprava na Slovensku |
| --- |
| Podľa mesta | 
* Banská Bystrica
* Bardejov
* Bratislava
* Brezno
* Čadca
* Dunajská Streda
* Galanta
* Hlohovec
* Komárno
* Košice
* Levice
* Levoča
* Lučenec
* Martin
* Nitra
* Nové Zámky
* Mestská hromadná doprava v Pezinku
* Piešťany
* Poprad
* Rožňava
* Ružomberok
* Senec
* Senica
* Sereď
* Skalica
* Snina
* Spišská Nová Ves
* Stará Ľubovňa
* Svit
* Šahy
* Šaľa
* Štúrovo
* Šurany
* Topoľčany
* Trebišov
* Trnava
* Vráble
* Vranov nad Topľou
* Zlaté Moravce
* Zvolen
* Žiar nad Hronom
* Žilina

 |
| Železničná doprava | 
* Bratislava
* Tatranské elektrické železnice
* Trenčianska elektrická železnica
* Ľubochnianska elektrická železnica (zrušená)
* Elektrická železnica Bratislava – Viedeň (zrušená)

 |
| Rýchlodráha | 
* Bratislava (plánovaná)
* Petržalka
* Košice

 |
| Električková doprava | 
* Bratislava
* Košice

 |
| Trolejbusová doprava | 
* Banská Bystrica
* Bratislava
* Košice
* Prešov
* Žilina
* Vysoké Tatry (zrušená)

 |
| Autobusová doprava | 
* Bratislava
* Košice
* Žilina

 |
| Prevádzkovatelia | 
* *DP:* Banská Bystrica
* Bratislava
* Košice
* Martin
* Prešov
* Žilina
* *ARRIVA:* Bratislava
* Liorbus
* Michalovce
* Nitra
* Nové Zámky
* Trnava

 |
| Integrované dopravné systémy | 
* Bratislavský kraj
* Košický a Prešovský kraj
* Žilinský kraj
* Žilina – Rajec (zrušený)

 |

| * z
* d
* u
Košice |
| --- |
| 
* Dejiny
* Osobnosti
* Základné školy
* Stredné školy

 |
| Geografia | 
* Mestské časti
* Vodné toky
* Vodné plochy
* Ulice a námestia

 |
| Doprava | 
* MHD:
* Električková
* Trolejbusová
* Autobusová
* Železničná
* Letisko

 |
| Kultúra a zaujímavosti | 
* Dóm sv. Alžbety
* Hotely
* Kostoly
* Meštianske domy
* Nákupné centrá
* Moderné budovy
* Obytné komplexy
* Mosty
* Paláce
* Parky
* Cintoríny
* Fontány

 |